**SAJTÓKÖZLEMÉNY**

**2024. március 21. – A Szeleta Park Látogatóközpontban folytatódott a MIDMAR Kft. és a Miskolc és Térsége Turisztikai Egyesület által közösen szervezett Értéket adunk című szakmai tanulmányút sorozat.**

Március 20-án újabb állomásához érkezett a Miskolc turizmusmarketing szervezete és a Miskolc és Térsége Turisztikai Egyesület által szervezett Értéket adunk című szakmai tanulmányút sorozat. A turisztikai szakemberek ezúttal a tavaly decemberben megnyílt Szeleta Park Látogatóközpontot keresték fel. A létesítmény rövid időn belül népszerű célpontja lett a Bükk hegység iránt érdeklődőknek. A Bükki Nemzeti Park Igazgatóság legújabb bemutatóhelye beltéri kiállítással, játszóházzal, 3D-s mozival, kültéri játszótérrel és tanösvénnyel is rendelkezik, így változatos és szórakoztató lehetőségeket kínál Miskolc csodás természeti környezetének megismerésére.

Az érdeklődőket Tóth-Bodnár Krisztina, a MIDMAR Kft. ügyvezetője köszöntötte és kiemelte, hogy mennyire fontos, hogy a turizmusban dolgozók személyesen ismerhessék meg a város egy-egy új attrakcióját és így első kézből tudjanak továbbadni hiteles és színes információkat a város vendégeinek. Szendrei Mihály, a Miskolc és Térsége Turisztikai Egyesület elnöke arra mutatott rá, hogy nagy szükség van arra, hogy turisztikai szereplők összefogjanak egymással, ajánlják egymás szolgáltatásait, hiszen így sokkal kedvezőbb vendégforgalmi mutatók érhetők el, ami mindenki számára előnyökkel jár.

A vendégeket Bíró Tibor, a látogatóközpont vezetője kalauzolta körbe. Bevezetőjében beszélt a terület múltjáról, az épület kialakításának filozófiájáról, aminek külön érdekessége, hogy alakja és külső megjelenése egy talajszelvényt idéz meg. Hangsúlyozta, hogy habár látogatóközpont a nevük, ökoturisztikai szolgáltatók is egyben, de nem szeretnénk, ha csak ebben merülne ki tevékenységük. Elhivatottak abban, hogy Miskolcon és térségében megkerülhetetlen környezeti nevelési tényezővé váljanak. A Szeleta Park beltéri és kültéri attrakcióival kisebbeknek és nagyobbaknak is négy évszakos kikapcsolódást jelent, egyben tájékozódási pontot is biztosít. A látogatóközpont szervesen illeszkedik a Bükki Nemzeti Park Igazgatóság látogatóhelyeinek sorába. A Szeleta Parkkal egy régi álom valósult meg, hiszen itt interaktívan lehet bemutatni a Bükk hegység földtörténetét, természeti és kulturális, élő és élettelen természeti értékeit, az ember múlt- és jelenbeli tevékenységét. A látogatóközpont a megnyitása óta eltelt rövid idő alatt rendkívül népszerűvé vált a helyiek és a turisták körében, nagyon sok a visszajáró vendég a játszóházban és a kültéri élményelemeknél. Bíró Tibor jelezte, hogy monitorozzák a vendégáramlást, a különböző jegytípusok igénybevételét és ezek alapján finomhangolják a jövőbeni jegy-és bérletkonstrukciókat. A miskolciak részére mindenképpen gondolkodnak kedvezményes jegyárakban.

A szakmai bejáráson résztvevők megtekintették a felszín alatti karsztformákról szóló 3D-s filmet, a színes látványelemekkel megvalósított kiállítást, majd végezetül kérdez-felelek formájában előre vetítették a jövőbeni együttműködési lehetőségeket. A szakemberek egyöntetűen nagyon hasznosnak ítélték meg a bejárást és biztosak abban, hogy a látogatóközpont megkerülhetetlen célpontja lesz a térségbe érkező turistáknak és pozitívan hat a érség fejlődésére.

*A Szeleta Park Látogatóközpont a hétfői napok kivételével minden nap 10-től 18 óráig várja a látogatókat, a Kőkori Karszt Kaland beltéri játszóház minden nyitvatartási napon 20 óráig vehető igénybe. A jegyárakról, programokról a látogatóközpont honlapján találnak folyamatosan frissülő információkat:* [*https://www.szeletapark.hu/hu*](https://www.szeletapark.hu/hu)